CELEX: 32022D0178
Language: ro
Date: 2022-02-08 00:00:00
Title: Decizia (UE) 2022/178 a Consiliului din 8 februarie 2022 de abrogare, în numele reprezentanților guvernelor statelor membre reuniți în Consiliu, a Deciziei (UE) 2016/394

10.2.2022   
               
               
                  RO
               
               
                  Jurnalul Oficial al Uniunii Europene
               
               
                  L 29/8
               
            
         DECIZIA (UE) 2022/178 A CONSILIULUI
         din 8 februarie 2022
         de abrogare, în numele reprezentanților guvernelor statelor membre reuniți în Consiliu, a Deciziei (UE) 2016/394
         CONSILIUL UNIUNII EUROPENE,
         având în vedere Acordul de parteneriat dintre membrii grupului statelor din Africa, Caraibe și Pacific, pe de o parte, și Comunitatea Europeană și statele membre ale acesteia, pe de altă parte, semnat la Cotonou la 23 iunie 2000 (1), astfel cum a fost modificat ultima dată, în special articolul 96 alineatul (2) litera (a) al patrulea paragraf,
         având în vedere Acordul intern dintre reprezentații guvernelor statelor membre, reuniți în cadrul Consiliului, privind măsurile care trebuie luate și procedurile care trebuie urmate pentru punerea în aplicare a Acordului de parteneriat ACP-CE (2), în special articolul 3 și anexa,
         având în vedere propunerea Comisiei Europene,
         întrucât:
         
                     (1)
                  
                  
                     Consultările desfășurate cu Republica Burundi în temeiul articolului 96 din Acordul de parteneriat dintre membrii grupului statelor din Africa, Caraibe și Pacific, pe de o parte, și Comunitatea Europeană și statele membre ale acesteia, pe de altă parte, semnat la Cotonou la 23 iunie 2000, astfel cum a fost modificat ultima dată, au fost încheiate prin Decizia (UE) 2016/394 a Consiliului (3) și s-au luat măsurile adecvate indicate în anexa la decizia respectivă, în urma unei propuneri a Comisiei de comun acord cu Înaltul Reprezentant al Uniunii pentru afaceri externe și politica de securitate („ÎR”).
                  
               
                     (2)
                  
                  
                     În ansamblu, procesul politic pașnic prilejuit de alegerile generale din mai 2020 a adus noi speranțe populației din Burundi și noi oportunități pentru Burundi și relațiile întreținute cu partenerii săi.
                  
               
                     (3)
                  
                  
                     Uniunea a recunoscut între timp progresele realizate de guvernul burundez în ceea ce privește drepturile omului, buna guvernanță și statul de drept, precum și angajamentele asumate de acesta în foaia sa de parcurs („Feuille de route”) pentru obținerea de noi îmbunătățiri în domeniile respective.
                  
               
                     (4)
                  
                  
                     A fost format un guvern care s-a angajat să pună în practică reformele necesare pentru dezvoltarea și stabilitatea țării și s-au înregistrat progrese în punerea în aplicare a angajamentelor prevăzute în Decizia (UE) 2016/394.
                  
               
                     (5)
                  
                  
                     Conform evaluării efectuate de Comisie de comun acord cu ÎR, motivele adoptării Deciziei (UE) 2016/394, astfel cum sunt enunțate în decizia respectivă, nu mai sunt relevante. Prin urmare, această decizie ar trebui să fie abrogată în numele reprezentanților guvernelor statelor membre, reuniți în cadrul Consiliului, pentru aspectele care sunt de competența statelor membre.
                  
               
                     (6)
                  
                  
                     Subzistă provocări persistente în domeniul drepturilor omului, al bunei guvernanțe și al statului de drept și este necesar ca autoritățile din Burundi să înregistreze progrese suplimentare, inclusiv prin punerea în aplicare a foii de parcurs, în cadrul dialogului politic UE-Burundi în desfășurare.
                  
               
                     (7)
                  
                  
                     Burundi rămâne un stat fragil, iar autoritățile au nevoie de sprijinul partenerilor internaționali pentru a pune în aplicare programul de reformă și agenda de dezvoltare a țării.
                  
               
                     (8)
                  
                  
                     Uniunea și statele membre, împreună cu alți parteneri internaționali, ar trebui să sprijine eforturile în curs ale autorităților din Burundi de a stabiliza și a consolida instituțiile democratice, de a promova drepturile omului, buna guvernanță și statul de drept și de a pune în aplicare angajamentele asumate în foaia de parcurs pentru obținerea de noi îmbunătățiri în domeniile respective,
                  
               ADOPTĂ PREZENTA DECIZIE:
         
            Articolul 1
            Decizia (UE) 2016/394 se abrogă în numele reprezentanților guvernelor statelor membre reuniți în Consiliu pentru aspecte care sunt de competența statelor membre.
         
         
            Articolul 2
            Comisia notifică Burundiului, în numele reprezentanților guvernelor statelor membre reuniți în Consiliu, abrogarea Deciziei (UE) 2016/394.
         
         
            Articolul 3
            Prezenta decizie intră în vigoare la data adoptării.
         
         
            Adoptată la Bruxelles, 8 februarie 2022.
            
               
                  Pentru Consiliu
               
               
                  Președintele
               
               J.-Y. LE DRIAN
            
         
         
            (1)  JO L 317, 15.12.2000, p. 3.
         
            (2)  JO L 317, 15.12.2000, p. 376.
         
            (3)  Decizia (UE) 2016/394 a Consiliului din 14 martie 2016 privind încheierea procedurii de consultare cu Republica Burundi în conformitate cu articolul 96 din Acordul de parteneriat între membrii grupului statelor din Africa, Caraibe și Pacific, pe de o parte, și Comunitatea Europeană și statele membre ale acesteia, pe de altă parte (JO L 73, 18.3.2016, p. 90).